Ryanair sendir frá sér afkomuviðvörun
Írska lággjaldaflugfélagið Ryanair sendi frá sér afkomuviðvörun í morgun, þar sem segir að búist sé við minnkandi hagnaði fyrirtækisins um 10%. Í tilkynningu félagsins segir, að það sé afar varkárt í verðlagningu fargjalda en 11% tekjurýrnun varð að meðaltali á þriðja ársfjórðungi fjárhagsárs félagsins, sem miðast við marsmánuð.
Að teknu tilliti til bókana fyrir fjórða ársfjórðung búast forráðamenn Ryanair við að afrakstur fyrirtækisins minnki um allt að 30% miðað við sama ársfjórðung á síðasta ári. Ef svo fari gæti heildarhagnaðurinn minnkað um 10% og orðið um 215 milljónir evra. Verð hlutabréfa í Ryanair féll við fréttirnar um 22% í 5,26 evrur á markaði í Lundúnum í gær.
Forstjóri Ryanair, Michael O'Leary, kennir veiku sterlingspundi um minnkandi hagnað fyrirtækisins og talsverðri aukningu í sætaframboði þess. Þá setji ný lággjaldaflugfélög, sem séu rekin með tapi frá upphafi, verulegt strik í reikninginn. Verð fargjalda lækki því í hinni miklu samkeppni þegar slík félög lækki verð enn meira í örvæntingu sinni.
Þrátt fyrir mótbyrinn er Michael O'Leary bjartsýnn og segir að fyrirtækið muni halda áfram að leita nýrra og hagkvæmra áætlunarleiða og að auka markaðshlutdeild sína.
Á þriðja fjórðungi rekstrarárs Ryanair fjölgaði farþegum um 54% miðað við sama tímabil árið áður og voru 6,1 milljón. Tekjur jukust um 37% og námu 255 milljónum evra. Hagnaður eftir skatta en fyrir óreglulegan kostnað jókst um 10% og nam 47,5 milljónum evra, sem er methagnaður hjá fyrirtækinu.
Írska lággjaldaflugfélagið Ryanair sendi frá sér afkomuviðvörun í morgun.
Búist sé við minnkandi hagnaði fyrirtækisins um 10%.
Búast forráðamenn Ryanair við að afrakstur fyrirtækisins minnki um allt að 30% miðað við sama ársfjórðung á síðasta ári.
Forstjóri Ryanair, Michael O'Leary, kennir veiku sterlingspundi um minnkandi hagnað fyrirtækisins og talsverðri aukningu í sætaframboði þess.
Þá setji ný lággjaldaflugfélög, sem séu rekin með tapi frá upphafi, verulegt strik í reikninginn.
Þrátt fyrir mótbyrinn er Michael O'Leary bjartsýnn og segir að fyrirtækið muni halda áfram að leita nýrra og hagkvæmra áætlunarleiða og að auka markaðshlutdeild sína.